BEGRUNDELSE

1. Indledning

Den 4. november 2013 anmodede Montenegro om at tiltræde WTO-aftalen om offentlige udbud ("GPA"). Montenegro har tilkendegivet, at landet agter at gennemføre sin tiltrædelse med henvisning til teksten i den reviderede GPA (teksten blev vedtaget af parterne den 30. marts 2012 og indgået af Unionen ved Rådets afgørelse af 3.12.2013[1]). Den reviderede GPA trådte i kraft for Unionen den 6. april 2014.

Kommissionen har på Unionens vegne ført forhandlinger om en række forpligtelser om markedsliberalisering som forelagt af Montenegro, både i bilateralt format og i WTO-udvalget for offentlige udbud ("GPA-udvalget").

Montenegro fremlagde derefter et endeligt tilbud den 18. juli 2014. Et resumé af Montenegros endelige tilbud og Kommissionens vurdering heraf er anført nedenfor.

2. Resumé af vilkårene for Montenegros tiltrædelse af GPA

Montenegros endelige tilbud

Markedsadgangsforpligtelser (omfattede enheder, varer, tjenesteydelser og bygge- og anlægsarbejder)

Enheder

I bilag 1 ("enheder på centraladministrativt plan") vedlægger Montenegro en udtømmende liste over enheder på centraladministrativt plan, hvis udbud er tilgængelige for GPA-parterne. Bemærkningerne i dette bilag er identiske med bemærkningerne for Unionen.

I bilag 2 ("enheder på subcentraladministrativt plan") medtager Montenegro alle administrative enheders regionale og lokale ordregivende myndigheder. Definitionen af administrative enheder svarer til EU’s klassifikation af sådanne enheder, jf. Europa-Parlamentets og Rådets forordning (EF) nr. 1059/2003[2]. Offentligretlige organer er også medtaget i bilag 2. Definitionen af disse organer er identisk med EU’s definition, jf. Europa-Parlamentets og Rådets direktiv 2014/24/EU[3]. Bilaget indeholder en vejledende liste over disse organer. Bemærkningerne i bilag 2 svarer til bemærkningerne for Unionen i bilag 2.

I bilag 3 ("andre enheder") giver Montenegro alle GPA-parter adgang til forsynings­virksomhed inden for samme sektorer (dvs. drikkevand, elektricitet, lufthavne, havne bytransport og jernbaner) som fastsat af Unionen. Der vedlægges en vejledende liste over disse enheder. Forbeholdene i henhold til dette bilag er identiske med forbeholdene i bilag 3 for Unionen.

Varer

Montenegro vedlægger en positivliste over varer med en række undtagelser svarende til de undtagelser, der er nævnt i bilag 4 for Unionen.

Tjenesteydelser

Montenegro vedlægger en positiv liste over tjenesteydelser svarende til de tjenesteydelser, der er tilbudt af Unionen i bilag 5.

Bygge- og anlægsarbejde

Montenegro tilbyder alle de tjenesteydelser inden for bygge- og anlægsarbejde i hovedgruppe 51 i den centrale produktnomenklatur (CPC), som normalt tilbydes af alle GPA-parter. Desuden giver Montenegro Unionen og et par andre GPA-parter adgang til koncessions­kontrakter i henhold til en national ordning.

Tærskler

Montenegro anvender de tærskler, som normalt anvendes af GPA-parter, for varer, tjenesteydelser og bygge- og anlægsarbejde.

Montenegros lovgivning

I betragtning af landets status som kandidatland (med henblik på tiltrædelse af Unionen) er Montenegros ordning vedrørende offentlige udbud stort set i overensstemmelse med den gældende EU-ret om offentlige udbud. Montenegros lovgivning på området er ikke-diskriminerende. Der findes ingen bestemmelser, som giver indenlandske leverancer og leverandører en gunstigere behandling end den, der indrømmes udenlandske leverandører eller leverancer.

Kommissionens vurdering af Montenegros tilbud

Montenegros endelige tilbud afspejler EU’s tilbud i tillæg I til den reviderede GPA. Det er derfor tilfredsstillende og kan godkendes. Montenegros lovgivning om offentlige udbud er i overensstemmelse med GPA.

Navnlig vil følgende vilkår for Montenegros tiltrædelse blive afspejlet i tillæg 1 for Unionen:

Da Montenegro vedlægger en udtømmende liste over enheder i dets bilag 1, bør adgangen for varer, tjenesteydelser, leverandører og tjenesteydere fra Montenegro til de områder, der dækkes af Unionen, være den, som er anført i punkt 2, i afsnit 2, i bilag 1 for Unionen, hvilket betyder adgang til udbud fra de ordregivende enheder på centraladministrativt plan, som er opført i bilag 1.

Montenegro vil blive optaget blandt de GPA-parter (Island, Liechtenstein, Norge, Schweiz og Sydkorea), til hvilke Unionen giver adgang til tilbud i forbindelse med koncessioner i henhold til punkt 2, i bilag 6.

3. JURIDISKE ASPEKTER AF FORSLAGET

Den reviderede GPA indeholder en bestemmelse om tiltrædelse. Artikel XXII, stk. 2, i GPA fastlægger, at ethvert medlem af WTO kan tiltræde GPA på vilkår, der skal aftales mellem den pågældende medlemsstat og parterne, og sådanne vilkår anføres i en afgørelse truffet af GPA-udvalget.

Vilkårene for Montenegros tiltrædelse vil blive fastsat i en afgørelse truffet af GPA-udvalget, som forventes at blive vedtaget i anden halvdel af 2014. Denne afgørelse vil omfatte Montenegros endelige tilbud om adgang til landets marked for offentlige udbud (som vil blive en del af tillæg I til GPA, når Montenegro tiltræder) samt eventuelle specifikke tiltrædelsesvilkår, der kræves af de øvrige GPA-parter. Afgørelsen vil blive vedtaget ved konsensus i GPA-udvalget.

Artikel 218, stk. 9, i traktaten om Den Europæiske Unions funktionsmåde (TEUF) fastlægger, at når en afgørelse med retsvirkning skal træffes i et organ, der er nedsat ved en international aftale, vedtager Rådet på forslag af Kommissionen en afgørelse om, hvilken holdning der skal indtages på Unionens vegne. GPA-udvalgets afgørelse, som fastlægger vilkårene for Montenegros tiltrædelse, falder ind under artikel 218, stk. 9, i TEUF, da afgørelsen træffes i et organ der er nedsat ved en international aftale, og vil få retsvirkning.

4. HENSTILLING

Montenegros tiltrædelse af GPA forventes at yde et meget positivt bidrag til en videre international åbning af markederne for offentlige udbud ved at udvide antallet af GPA-parter og dermed tilskynde andre lande til at tiltræde GPA. Kommissionen henstiller, at det endelige tilbud fra Montenegro godtages på ovennævnte vilkår.

Det foreslås derfor, at Kommissionen bemyndiges til i Udvalget for Offentlige Udbud at indtage en holdning på vegne af Unionen til fordel for Montenegros tiltrædelse, og at den afspejles i GPA-udvalgets afgørelse om Montenegros tiltrædelse.

2014/0263 (NLE)

Forslag til

RÅDETS AFGØRELSE

om den holdning, der skal indtages på Den Europæiske Unions vegne i Udvalget for Offentlige Udbud vedrørende Montenegros tiltrædelse af aftalen om offentlige udbud

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Den 4. november 2013 anmodede Montenegro om at tiltræde aftalen om offentlige udbud ("GPA").

(2) Montenegros forpligtelser vedrørende de områder, der dækkes, er fastlagt i landets endelige tilbud, som blev forelagt GPA-parterne den 18. juli 2014.

(3) Montenegros endelige tilbud afspejler EU’s tilbud i tillæg I til den reviderede GPA. Det er derfor tilfredsstillende og kan godkendes. Vilkårene for Montenegros tiltrædelse, jf. bilaget til denne afgørelse, vil blive afspejlet i den afgørelse, der er vedtaget af Udvalget for Offentlige udbud (i det følgende benævnt "GPA-udvalget") vedrørende Montenegros tiltrædelse.

(4) Montenegros tiltrædelse af GPA ventes at bidrage positivt til en yderligere international liberalisering af markederne for offentlige udbud.

(5) Artikel XXII, stk. 2, i GPA fastlægger, at ethvert medlem af WTO kan tiltræde denne aftale på vilkår, der skal aftales mellem den pågældende medlemsstat og parterne, og sådanne vilkår anføres i en afgørelse truffet af GPA-udvalget.

(6) Det er derfor nødvendigt at fastlægge den holdning, der skal indtages på Unionens vegne i GPA-udvalget i forbindelse med Montenegros tiltrædelse —

VEDTAGET DENNE AFGØRELSE:

Artikel 1

I Udvalget for Offentlige Udbud skal der på Den Europæiske Unions vegne indtages en holdning til fordel for Montenegros tiltrædelse af den aftale om offentlige udbud, der er omfattet af specifikke tiltrædelsesvilkår, som anført i bilaget til denne afgørelse.

Artikel 2

Denne afgørelse træder i kraft på dagen for vedtagelsen.

Udfærdiget i Bruxelles, den […].

På Rådets vegne

[…] Formand

[1] Rådets afgørelse af 2. december 2013 om indgåelse af protokollen om ændring af aftalen om offentlige udbud, EUT L 68 af 7.3.2014, s. 1.

[2] Europa-Parlamentets og Rådets forordning (EF) nr. 1059/2003 af 26. maj 2003 om indførelse af en fælles nomenklatur for regionale enheder (NUTS) (EUT L 154 af 21.6.2003, s. 1).

[3] Europa-Parlamentets og Rådets direktiv 2014/24/EU af 26. februar 2014 om offentlige udbud og om ophævelse af direktiv 2004/18/EF (EUT L 94 af 28.3.2014, s. 65).

BILAG

EU'S VILKÅR FOR MONTENEGROS TILTRÆDELSE AF GPA

Ved Montenegros tiltrædelse af aftalen om offentlige udbud affattes punkt 2 i afsnit 2 (EU-medlemsstaternes centraladministrative ordregivende myndigheder) i bilag 1 til tillæg I for Den Europæiske Union således:

"2. For varer, tjenester, leverandører og tjenesteydere fra Israel og Montenegro - Udbud fra følgende centraladministrative ordregivende myndigheder."

Ved Montenegros tiltrædelse af aftalen om offentlige udbud affattes afsnit 2, i bilag 6 således:

"2. Koncessionskontrakter, der, når de tildeles af enheder under bilag 1 og 2, er omfattet af ordningen om national behandling for tjenesteudbydere af bygge- og anlægsarbejde fra Island, Liechtenstein, Norge, Nederlandene på vegne af Aruba, Schweiz og Montenegro, forudsat at deres værdi er lig med eller overstiger 5 000 000 SDR, og for tjenesteudbydere af bygge- og anlægsarbejde fra Korea, forudsat at deres værdi er lig med eller overstiger 15 000 000 SDR."